**БАТЛАВ.**

**МОНГОЛ УЛСЫН**

**ЕРӨНХИЙЛӨГЧ Х.БАТТУЛГА**

**ХУУЛЬ ТОГТООМЖИЙН ТУХАЙ ХУУЛЬД НЭМЭЛТ ОРУУЛАХ**

**ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах үндэслэл, шаардлага**

Хууль тогтоомжийн тухай хуульд нэмэлт оруулах тухай хуулийн төслийг боловсруулах дараахь хууль зүйн болон практик шаардлага байна. Үүнд:

1.Монгол Улсын Үндсэн хуулийн Арван нэгдүгээр зүйлийн 1 дэх хэсэгт “...үндэсний аюулгүй байдлыг ...хангах нь төрийн үүрэг мөн”, Үндэсний аюулгүй байдлын тухай хуулийн 6 дугаар зүйлд “Үндэсний аюулгүй байдлыг хангах тогтолцоо нь Монгол Улсын Их Хурал, Монгол Улсын Ерөнхийлөгч, түүний тэргүүлсэн Үндэсний аюулгүй байдлын зөвлөл, Засгийн газар, үндэсний аюулгүй байдлыг хангах чиг үүрэгтэй төрийн байгууллага, орон нутгийн өөрөө удирдах байгууллага болон холбогдох албан тушаалтнаас бүрдэнэ”, Үндэсний аюулгүй байдлын зөвлөлийн тухай хуулийн 2 дугаар зүйлд “Монгол Улсын Үндэсний аюулгүй байдлын зөвлөл нь үндэсний аюулгүй байдлыг хангах төрийн нэгдмэл бодлого боловсруулах үйл ажиллагаа болон түүнийг хэрэгжүүлэх явдлыг уялдуулан зохицуулах, энэхүү зохицуулалт нь хэрхэн хангагдаж байгаад хяналт тавих төрийн зөвлөлдөх байгууллага мөн” гэж заасан.

Түүнчлэн Үндэсний аюулгүй байдлын тухай хуулийн 5 дугаар зүйлд “Үндэсний аюулгүй байдлын үзэл баримтлал нь үндэсний аюулгүй байдлын талаархи төрийн бодлогын нэгдмэл, залгамж чанарын үндэс болно”, 8 дугаар зүйлд “Улсын Их Хурал нь үндэсний аюулгүй байдлыг хангах төрийн бодлогыг тодорхойлж, Монгол Улсын үндэсний аюулгүй байдлын үзэл баримтлалыг батална, Монгол Улсын Засгийн газар нь үндэсний аюулгүй байдлыг хангах шаардлагатай арга хэмжээ авч хэрэгжүүлэх ажлыг зохион байгуулна”, Үндэсний аюулгүй байдлын зөвлөлийн тухай хуулийн 3 дугаар зүйлд “Үндэсний аюулгүй байдлын зөвлөл нь Улсын Их Хурлаас баталсан [Үндэсний аюулгүй байдлын үзэл баримтлал](http://legalinfo.mn/Togtool/1994/94-T-56.DOC)д тулгуурлан ажлаа явуулна” гэж тус тус хуульчилсан.

Мөн Үндэсний аюулгүй байдлын тухай хуульд хууль тогтоох, гүйцэтгэх, шүүх эрх мэдлийг хэрэгжүүлэгч болон нутгийн өөрөө удирдах байгууллагууд нь үндэсний аюулгүй байдлыг хангах зорилтыг Монгол Улсын Үндсэн хууль болон бусад хууль тогтоомжид нийцүүлэн, тус тусын бүрэн эрхийн хүрээнд хэрэгжүүлэх үүрэгтэй гэж заасан байдаг.

Үүний хүрээнд Монгол Улсын Их Хурлаас батлан гаргах хууль болон бусад шийдвэр Үндэсний аюулгүй байдлын үзэл баримтлалд нийцсэн байх, хууль тогтоох үйл ажиллагаанд энэхүү шалгуурыг заавал хянан үзэж, харгалзан шийдвэрлэх шаардлага хууль зүйн хувьд зайлшгүй үүсч байна.

2.Монгол Улсын Их Хурал “хууль, Улсын Их Хурлын бусад шийдвэрийг санаачлах, боловсруулах ажиллагааны үндэслэл, чанарыг сайжруулах, ...хууль тогтоомжийн төсөлд тавих шаардлагыг тодорхойлох, хууль тогтоомжийн хэрэгжилтийн үр нөлөөг үнэлэх замаар хууль дээдлэх ёсыг бэхжүүлэх” зорилтын хүрээнд Хууль тогтоомжийн тухай хуулийг 2015 оны 05 дугаар сарын 29-ний өдөр баталж, 2017 оны 01 дүгээр сарын 01-ний өдрөөс мөрдүүлсэн.

Энэ хуулиар Засгийн газрын санаачлах хууль тогтоомжийн төслийг төрийн захиргааны төв байгууллага буюу яам хариуцан боловсруулах, яам боловсруулсан хууль тогтоомжийн төсөлдөө бусад яам болон холбогдох төрийн байгууллагын саналыг авч үндэслэлтэй гэж үзвэл тусгах, хууль тогтоомжийн төслийг хууль зүйн асуудал эрхэлсэн төрийн захиргааны байгууллагаар хянуулах, шаардлагатай тохиолдолд санхүү, төсвийн асуудал эрхэлсэн төрийн захиргааны төв байгууллагаар мөн хянуулах, Засгийн газрын хуралдаанаар хэлэлцүүлэх зэрэг ажиллагааг, Ерөнхийлөгч, Улсын Их Хурлын гишүүний санаачилсан хууль тогтоомжийн төсөлд Засгийн газрын санал дүгнэлтийг заавал авах, Засгийн газрын санал дүгнэлтэд тухайн хууль тогтоомжийн төсөл Монгол Улсын Үндсэн хууль, Монгол Улсын олон улсын гэрээ, бусад хуульд нийцэж байгаа эсэхийг тусгах, нийцээгүй дүгнэлт гарсан тохиолдолд хууль зүйн асуудал эрхэлсэн Засгийн газрын гишүүн Улсын Их Хурлын хуралдаанд заавал танилцуулах зэрэг ажиллагааг тус тус хийх журам тогтоосон.

Энэхүү журмаар хууль санаачлагчийн боловсруулсан хууль тогтоомжийн төсөлд зөвхөн хуульд нийцсэн байх шаардлага, түүнийг хянан харгалзах механизм бий болсон бөгөөд Монгол Улсын Их Хурлаас батлан гаргах хууль болон бусад шийдвэр Үндэсний аюулгүй байдлын үзэл баримтлалд нийцсэн байх, хууль тогтоох үйл ажиллагаанд энэ шалгуурыг заавал хянан үзэж, харгалзах хууль ёсны шаардлага орхигдсон болно.

3.Манай улсын хувьд үндэсний аюулгүй байдлыг хангах төрийн нэгдмэл бодлого /хар хайрцагны бодлого/, залгамж чанар алдагдсан гэх шүүмжлэлийг иргэдээсээ, хууль эрх зүйн орчин нь тогтворгүй, эрсдэлтэй, итгэлгүй гэсэн шүүмжлэлийг гадаад улс орон, тэдгээрийн хөрөнгө оруулагчдаас байнга сонсож, хүлээж ирсэн.

Энэ нь хууль тогтоох үйл ажиллагаанд үндэсний аюулгүй байдлыг хангах зорилт бүхий төрийн нэгдмэл бодлогыг баримтлах механизм хангалтгүй хэрэгжиж байгаатай шууд холбоотой бөгөөд хууль тогтоох болон хууль тогтоох үйл ажиллагааны нэг хэсэг болсон хууль тогтоомжийн төсөл боловсруулах үйл ажиллагаанд үндэсний аюулгүй байдлыг хангах зорилтыг хэрэгжүүлэх, Үндэсний аюулгүй байдлын үзэл баримтлалд нийцүүлэх шаардлага, шалгуурыг гол болгон баримталдаггүй, үндэсний аюулгүй байдлыг хангах төрийн нэгдмэл бодлогыг уялдуулан зохицуулах тусгай чиг үүрэгтэй Үндэсний аюулгүй байдлын зөвлөлөөс тухай бүр санал авч, зөвлөмж, дүгнэлт гаргуулдаггүй, харгалзан үздэггүй гэх мэт шалтгаан нөхцөл нь үндэсний эрх ашиг, аюулгүй байдалд нийцээгүй хууль тогтоомж гарах, нийцсэн хууль тогтоомж нь элдэв нөлөөллөөр өөрчлөгдөх, хүчингүй болох зэрэг сөрөг үр дагаварт хүргэж шүүмжлэл хүлээх үндэслэл болж байна.

Тухайлбал Монгол Улсын Их Хурал 2017 оны 04 дүгээр сарын 14-ний өдөр “Монгол Улсын 2017 оны төсвийн тухай хуульд нэмэлт, өөрчлөлт оруулах тухай хууль баталсантай холбогдуулан авах арга хэмжээний тухай” 29 дугаар тогтоолыг гаргасан. Тус тогтоолын 1 дэх хэсгийн 11 дэх заалтаар “гадаадын хөрөнгө оруулалттай томоохон төслүүдийн хөрөнгө оруулалтын гэрээний үр ашгийг дээшлүүлэх, борлуулалтын орлогыг Монгол дахь банкны дансаар дамжуулдаг болгож улсын валютын нөөцийг нэмэгдүүлэх” арга хэмжээг авч хэрэгжүүлэхийг Засгийн газарт даалгасан байдаг.

Гэвч энэ заалтыг батлагдсан өдрөөс нь хойш 20 хоногийн дараа буюу 2017 оны 05 дугаар сарын 04-ний өдөр Улсын Их Хурлын 30 дугаар тогтоолоор хүчингүй болгосон бөгөөд үүнийг Монгол Улсын Их Хурлын 2010 оны 48 дугаар тогтоолоор батлагдсан Үндэсний аюулгүй байдлын үзэл баримтлалын 3.2.1.2-т заасан “...эдийн засгийн бие даасан, хэвийн үйл ажиллагааг хангах, үндэсний орлогыг бүрдүүлэх, үндэсний аюулгүй байдлыг баталгаажуулахад стратегийн ач холбогдолтой эрдэс баялагийн ...салбарыг олон улс, Европын Холбооны стандартад нийцүүлэн хөгжүүлнэ”, 3.2.1.3-т заасан “Ил тод, хариуцлагатай уул уурхай, эрдэс баялгийн салбарыг хөгжүүлэх…”, 3.2.3.3-т заасан “Гадаад валют, алтны нөөцийг үндэсний импортын нэг жилийн хэрэгцээг хангах хэмжээнээс багагүй түвшинд байлгана. Цаашид нөөцийг нэмэгдүүлэх, удирдлагыг боловсронгуй болгох урт хугацааны арга хэмжээг хэрэгжүүлнэ” гэсэн зорилтуудтай нийцээгүй шийдвэр болсон гэж үзэж болохоор байгаа юм.

Иймд “хууль тогтоох байгууллага үндэсний аюулгүй байдлыг хангах зорилтыг хууль, тогтоомжид нийцүүлэн бүрэн эрхийнхээ хүрээнд хэрэгжүүлэх үүрэгтэй” гэсэн Үндэсний аюулгүй байдлын тухай хуулийн заалт, “хууль, Улсын Их Хурлын бусад шийдвэрийг санаачлах, боловсруулах ажиллагааны үндэслэл, чанарыг сайжруулах” гэсэн Хууль тогтоомжийн тухай хуулийн зорилтыг бүрэн хангах болон дээр дурдсан үндэслэл, шаардлагын хүрээнд Хууль тогтоомжийн тухай хуульд нэмэлт оруулах хуулийн төслийг боловсруулах нь зүйтэй гэж үзлээ.

**Хоёр.Хуулийн зорилго, ерөнхий бүтэц, зохицуулах харилцаа, хамрах хүрээ**

Хуулийн төслийг Хууль тогтоомжийн тухай хуулийн 22 дугаар зүйлийн 22.1.2-т заасны дагуу хуульд өөрчлөлт оруулах хэлбэрээр боловсруулна.

Тус хуулийн төслөөр “хууль тогтоох ажиллагааны салшгүй хэсэг болсон хууль тогтоомжийн төсөл боловсруулах, хэлэлцэх үйл ажиллагаанд үндэсний аюулгүй байдлыг хангах зорилтыг хэрэгжүүлэх, хууль тогтоомж батлан гаргах үйл явцад Үндэсний байдлын үзэл баримтлалд нийцсэн эсэх шалгуурыг хянан үзэж, харгалзан шийдвэрлэдэг механизм бий болгох, улмаар хууль, Улсын Их Хурлын бусад шийдвэрийг санаачлах, боловсруулах ажиллагааны үндэслэл, чанарыг сайжруулах зорилтыг бүрэн төгс хэрэгжүүлэх зорилгоор хүчин төгөлдөр мөрдөгдөж байгаа хуульд зарчмын шинжтэй дараахь өөрчлөлтийг тусгана:

1.Хууль санаачлагч боловсруулсан хууль тогтоомжийн төслөө холбогдох тооцоо, судалгаа, тайлангийн хамт Үндэсний аюулгүй байдлын зөвлөлд хүргүүлж тухайн хууль тогтоомжийн төсөл Монгол Улсын Үндэсний аюулгүй байдлын үзэл баримтлалд нийцэх, эсэх асуудлыг хэлэлцүүлдэг, заавал биелэгдэх шинжтэй байнгын ажиллагааг тусгана.

2.Үндэсний аюулгүй байдлын зөвлөл хууль тогтоомжийн төслийг Монгол Улсын Үндэсний аюулгүй байдлын үзэл баримтлалд нийцүүлэн тодотгох шаардлагатай гэж үзвэл дүгнэлт, нийцэхгүй гэж үзвэл зөвлөмж гаргах, түүнчлэн тусгайлан зөвлөмж, дүгнэлт гаргахгүй байх боломжийг тусгана.

3.Хууль тогтоомжийн төслийн талаар гаргасан Үндэсний аюулгүй байдлын зөвлөлийн зөвлөмж болон дүгнэлтийг Монгол Улсын Үндэсний аюулгүй байдлын зөвлөлийн нарийн бичгийн дарга Улсын Их Хурлын чуулганы нэгдсэн хуралдаанд заавал танилцуулах журам тогтоож, тухайн хууль тогтоомжийн төсөл Монгол Улсын Үндэсний аюулгүй байдлын үзэл баримтлалд нийцэх, эсэх асуудлыг хянан үзэж, харгалзах боломжийг шийдвэр гаргагч нарт олгохоор тусгана.

4.Улсын Их Хуралд өргөн мэдүүлэх хууль тогтоомжийн төсөлд Үндэсний аюулгүй байдлын зөвлөлийн зөвлөмж, дүгнэлтийг заавал хавсаргах шаардлагыг тусгана.

**Гурав.Хууль батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх арга хэмжээний санал**

Хуулийн төсөл батлагдсанаар эдийн засаг, нийгэм, хууль эрх зүйн хүрээнд дараахь эерэг үр дагавар бий болно гэж үзэж байна. Үүнд:

1.Хууль тогтоох үйл ажиллагаанд үндэсний аюулгүй байдлыг хангах зорилтыг хэрэгжүүлэх нөхцөл бүрдэж, Улсын Их Хурлаас батлан гаргаж буй хууль тогтоомжууд үндэсний аюулгүй байдлын талаархи төрийн бодлогын нэгдмэл, залгамж чанарын үндэс болж байгаа Үндэсний аюулгүй байдлын үзэл баримтлалд нийцэн, тогтвортой хэрэгжих бололцоо бүрдэнэ.

2.Үндэсний эрх ашиг, аюулгүй байдалд нийцсэн хууль тогтоомж элдэв нөлөөлөлд өртөн өөрчлөгддөг, хүчингүй болдог зүй бус явдал зогсоно.

3.Үндэсний аюулгүй байдлыг хангах зорилтыг хэрэгжүүлэх хууль тогтоох байгууллагын үүрэг биелэлээ олж, улмаар хууль хэрэгжүүлэх үйл ажиллагаанд үндэсний аюулгүй байдлыг хангах зорилт төгс хангагдана.

**Дөрөв.Хуулийн төсөл нь Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт өөрчлөлт оруулах талаарх санал**

Хууль тогтоомжийн тухай хуульд нэмэлт оруулах хуулийн төсөл нь Монгол Улсын Үндсэн хууль, Монгол Улсын олон улсын гэрээ болон холбогдох бусад хууль тогтоомжтой нийцсэн бөгөөд хуулийн төсөлтэй холбогдуулан бусад хуульд өөрчлөлт оруулах шаардлагагүй байна.

---оОо---